Anuket (staroeg. ˁnḳ.t) alebo Anukis (starogr. Ἀνουκις) bola pôvodne egyptská bohyňa Nílu na jeho hornom toku, v oblasti Elefantíny a priľahlej Núbie. Jej chrám sa nachádzal na ostrove Seheil. Jej meno znamená „Objímačka“, čo vystihuje rieku zdvíhajúcu sa počas záplav, ktorá „objíma“ polia. Tomu zodpovedali aj jej tituly: Živiteľka polí, Životodárna, Tá, ktorá sa vrhá vpred (ako vody potopy).